[pic] | KOMISIJA EVROPSKIH SKUPNOSTI |

Bruselj, 14.11.2006

SEC(2006) 1443 konč.

Priporočilo

SKLEP SVETA

o ugotovitvi v skladu s členom 104(8) Pogodbe o ustanovitvi Evropske skupnosti, da so ukrepi, ki jih je Poljska sprejela na podlagi priporočila Sveta v skladu s členom 104(7) Pogodbe, neprimerni

(predložila Komisija)

OBRAZLOŽITVENI MEMORANDUM

1. Ozadje: postopek v zvezi s čezmernim primanjkljajem za Poljsko

Postopek v zvezi s čezmernim primanjkljajem urejata člen 104 Pogodbe ter Uredba Sveta (ES) št.°1467/97 z dne 7. julija 1997[1] o pospešitvi in razjasnitvi izvajanja postopka v zvezi s čezmernim primanjkljajem, ki je del Pakta za stabilnost in rast.

Na podlagi gospodarske napovedi Komisije iz pomladi 2004[2], ki je predvidela primanjkljaj 4,1 % BDP v letu 2003[3], je Komisija 12. maja 2004 sprožila postopek v zvezi s čezmernim primanjkljajem za Poljsko v skladu s členom 104(3) Pogodbe[4]. Poljska je maja 2004 predložila svoj konvergenčni program in Svet je na podlagi priporočila Komisije o njem sprejel mnenje 5. julija 2004[5]. Hkrati je Svet na podlagi priporočila Komisije v skladu s členom 104(6) Pogodbe ugotovil, da ima Poljska čezmerni primanjkljaj, in je zato v skladu s členom 104(7) Pogodbe poljskim organom izdal priporočilo za njegovo zmanjšanje[6]. Svet je v tem priporočilu pozval poljske organe, „ da čim prej končajo sedanje stanje čezmernega primanjkljaja “ in „ da v okviru srednjeročnega obdobja ukrepajo na verodostojen in trajnosten način z namenom doseči cilj zmanjšanja primanjkljaja pod 3 % BDP v letu 2007, v skladu s potjo za zmanjšanje primanjkljaja, kakor je navedeno v Mnenju Sveta z dne 5. julija 2004 o konvergenčnem programu, posredovanem v maju 2004 “ z naslednjimi letnimi cilji: „ 5,7 % BDP v letu 2004, 4,2 % BDP v letu 2005, 3,3 % BDP v letu 2006 in 1,5 % BDP v letu 2007 “. Svet je za sprejetje učinkovitih ukrepov za izvedbo „ ukrepov, ki so bili predvideni za dosego ciljnega primanjkljaja za leto 2005 “, določil rok 5. november 2004. Poljski je bilo priporočeno tudi, da razporedi „ morebitne dodatne prihodke za zmanjšanje javnofinančnega primanjkljaja “. Razen tega je Svet pozval poljske organe, da „ zagotovijo, da se ustavi naraščanje deleža javnega dolga “.

2. Javnofinančni podatki pri postopku v zvezi s čezmernim primanjkljajem in sistemske pokojninske reforme

V odločitvi Eurostata z dne 2. marca 2004 o sektorski razvrstitvi sistemov pokojninskega zavarovanja je bilo ugotovljeno, da financirani pokojninski načrti z določenimi prispevki ne sodijo med sheme socialne varnosti in tako ne štejejo kot del javnih financ. To je bila okvirna odločitev, ki je pred izvajanjem zahtevala dvostranske razprave z državami članicami.

V razpravah, ki so sledile navedeni odločbi, je Eurostat potrdil, da „ nekatere države članice morda potrebujejo prehodno obdobje za izvajanje odločitve in preprečevanje motenj pri izvajanju proračunske politike “[7]. To triletno prehodno obdobje, ki ga je določil Eurostat, se bo izteklo s prvim proračunskim obvestilom v letu 2007, načrtovanim do 1. aprila 2007.

Poljska trenutno koristi to prehodno obdobje za pokojninsko reformo, ki jo je izvedla leta 1999. Zato so bili socialni prispevki in drugi prihodki (in nastali izdatki), zbrani s financiranimi pokojninskimi načrti z določenimi prispevki, evidentirani kot javni prihodki (in izdatki), zaradi česar je bila višina primanjkljaja in dolga nekoliko manjša kot sicer. Ob izteku prehodnega obdobja bo veljavna le opredelitev, ki vključuje stroške pokojninske reforme.

Okoli 20 % prihodkov iz pokojninskih prispevkov je bilo preusmerjenih iz sistema sprotnega prispevnega kritja v pokojninske načrte z določenimi prispevki, ki so financirani v celoti. Čeprav ta reforma izboljšuje dolgoročno trajnost javnih financ, bo kratkoročno negativno vplivala na proračun: na podlagi najnovejših informacij bodo letni stroški reforme približno 2 % BDP v letih 2006 in 2007.

Pot za zmanjšanje primanjkljaja, ki jo je Svet potrdil 5. julija 2004, ne vključuje stroškov pokojninske reforme, ki jo je Poljska izvedla leta 1999. V času ocene prvega poljskega konvergenčnega programa s strani Sveta (5. julija 2004) so bili letni stroški poljske pokojninske reforme ocenjeni na 1,6 % BDP. V skladu s tem je Svet v mnenju o programu navedel, da bo primanjkljaj „ morda treba popraviti navzgor za 1,6 odstotne točke BDP “. Glede na ciljni primanjkljaj 1,5 % BDP v letu 2007 – in tudi ob upoštevanju prevladujočih negativnih tveganj, povezanih s strategijo konsolidacije proračuna – je Svet v mnenju ugotovil, da „ proračunska usmeritev iz programa morda ne bo zadostna za zmanjšanje primanjkljaja pod prag 3 % BDP v obdobju trajanja programa “ [tj. do leta 2007].

3. Razvoj do leta 2005

Po izteku roka 5. novembra 2004 iz priporočila Sveta z dne 5. julija 2004 je Komisija v sporočilu Svetu z dne 14. decembra 2004 ugotovila, da – glede na ciljni primanjkljaj v letu 2005 – v skladu s postopkom v zvezi s čezmernim primanjkljajem za Poljsko niso potrebni dodatni ukrepi[8].

Svet je 17. februarja 2005 na podlagi priporočila Komisije dal mnenje[9] o posodobitvi konvergenčnega programa Poljske iz novembra 2004. S posodobitvijo je bil ciljni primanjkljaj za leto 2007 popravljen navzgor, ker je bilo predvideno postopno zmanjšanje javnofinančnega primanjkljaja s 5,4 % BDP v letu 2004 na 2,2 % BDP v letu 2007 (v primerjavi s prejšnjim ciljem za leto 2007 1,5 % BDP). Ciljni primanjkljaj je bil popravljen navzgor kljub stalni močni rasti (v programu predvideno povprečno za več kot 5 % na leto), medtem ko so bili rezultati/napovedi primanjkljaja za leta 2004 do 2006 vsi znižani. Svet je v mnenju poudaril negativna tveganja, povezana s strategijo konsolidacije, in opozoril, da „ bo raven primanjkljaja morala biti prilagojena navzgor za okoli 1,5 odstotne točke. Ta prilagoditev pomeni, da na podlagi posodobitve in v odsotnosti dodatnih varčevalnih ukrepov Poljska ne bo mogla zmanjšati primanjkljaja pod 3 % v zaključnem letu programa “, ker bi ciljni primanjkljaj v letu 2007 dosegel okoli 3,7 % BDP, vključno s stroški pokojninske reforme. Razen tega je Svet omenil tveganje zapoznelega ali nepopolnega izvajanja ukrepov, predvidenih v načrtu fiskalne konsolidacije. V skladu s tem je Svet med drugim pozval Poljsko, da okrepi fiskalno prilagajanje po letu 2005 in zmanjša ciljni primanjkljaj v letu 2007. Dejansko se je izvajalo le malo ukrepov. Fiskalni učinek za leto 2005 pa je bil z 2,5 % BDP vendarle boljši, kot se je pričakovalo.

4. Razvoj v letu 2006 in nadaljnje možnosti za leto 2007

Kljub pozivu v mnenju Sveta z dne 17. februarja 2005 je bil cilj posodobitve konvergenčnega programa iz januarja 2006 le postopno zmanjšanje javnofinančnega primanjkljaja (v letih 2006 do 2008 povprečno za približno 0,3 % BDP letno), da se izpolnijo proračunska konvergenčna merila do konca legislature (tj. do konca leta 2009). Medtem ko so bili rezultati in napovedi primanjkljaja za leta od 2004 do 2006 ponovno popravljeni navzdol, je program potrdil tudi ciljni primanjkljaj v letu 2007 v višini 2,2 % BDP (brez stroškov pokojninske reforme). Razen tega so bili stroški pokojninske reforme v programu popravljeni navzdol za 0,4 % BDP. Ciljni primanjkljaj v letu 2007 je bil z vključenimi stroški pokojninske reforme višji kot pri predhodni posodobitvi (4,1 % BDP v primerjavi s 3,7 % BDP), ker je nova ocena stroškov pokojninske reforme predvidela, da bodo ti dosegli 1,9 % BDP v letu 2007.

Na podlagi priporočila Komisije je Svet 14. marca 2006 sprejel mnenje o posodobitvi konvergenčnega programa iz januarja 2006. Svet je opozoril na različna tveganja, povezana s strategijo konsolidacije proračuna, kot so precej ugodna predvidevanja rasti v zadnjem letu programskega obdobja (v letu 2008), precej optimistična predvidevanja glede davčne elastičnosti in možne težave z nadzorom izdatkov zaradi pritiskov v zvezi s porabo na področju sociale. Svet je ugotovil, da „ konvergenčni program napoveduje napredek, vendar ne učinkovitega zmanjšanja čezmernega primanjkljaja v letu 2007 (…) in da namerava Komisija priporočiti nadaljnje ukrepe v zvezi s postopkom čezmernega primanjkljaja, kot je določeno v Paktu stabilnosti in rasti “. Razen tega je Svet navedel, da je bilo glede prilagoditve strukturnega salda (tj. ciklično prilagojeni neto saldo brez enkratnih in drugih začasnih ukrepov, ki so ga izračunale službe Komisije na podlagi podatkov iz programa v skladu z dogovorjeno metodologijo) načrtovano, da se bo ta v programskem obdobju povprečno izboljšal za 0,25 % BDP na leto.

V predlogu proračuna za leto 2007 (sprejet 27. septembra 2006) je za javnofinančni primanjkljaj v letu 2006 predvideno, da bo dosegel 2,1 % BDP (brez stroškov pokojninske reforme), v primerjavi s ciljnim primanjkljajem 2,6 % BDP iz posodobitve konvergenčnega programa iz januarja 2006 (in 3,3 % BDP, na katerem temelji priporočilo Sveta iz julija 2004 v skladu s členom 104(7) Pogodbe). Boljši rezultat izraža višje prihodke (zlasti dohodnino) zaradi rasti, ki je bila močnejša od napovedane, kot tudi večje rasti odhodkov, zlasti javnih naložb, ki so bile manjše od načrtovanih. Poljska vlada v predlogu proračuna za leto 2007 prikazuje naslednje ciljne primanjkljaje v naslednjih letih: 1,7 % v letu 2007, 1,2 % v letu 2008 in 0,5 % v letu 2009.

Popravljeni ciljni primanjkljaj v letu 2007 (brez stroškov pokojninske reforme) je z 1,7 % BDP zdaj bližji prvotnemu cilju 1,5 % BDP iz priporočila Sveta v skladu s členom 104(7) Pogodbe, vendar še vedno višji od njega. Vseeno bo v skladu z napovedjo služb Komisije iz jeseni 2006 primanjkljaj v letu 2007 dosegel 2 % BDP (brez stroškov pokojninske reforme). To se odraža bolj previdnem stališču služb Komisije na projekcijo prihodkov, zlasti za neposredne davke (nominalno povečanje prihodkov za 9,7 % kljub načrtovani indeksaciji davčnih lestvic in uvedbi družinskih olajšav, v primerjavi s predvideno nominalno rastjo BDP 6,2 %). Razen tega je na ravni lokalnih oblasti tudi veliko negotovosti v zvezi s proračunskimi rezultati za leto 2007. Končno bodo socialni izdatki verjetno višji zaradi sprejete zakonodaje, ki ni v celoti skladna s predlogom proračuna za leto 2007.

Proračunski razvoj, 2005−2008

% BDP, razen če je navedeno drugače | 2005 | 2006 | 2007 | 2008 |

Stroški pokojninske reforme(2) | 1,9 | 2,0 | 2,0 | 2,0 | 2,0 | 2,1 | 2,1 |

Javnofinančni saldo vključno z odločitvijo Eurostata | −4,4 | −4,2 | −4,1 | −4,0 | −3,7 | −3,9 | −3,3 |

Primarni saldo | 0,1 | 0,2 | 0,3 | 0,4 | 0,8 | 0,6 | 1,3 |

Strukturni saldo(1) | −2,3 | −2,3 | ni podatkov | −2,1 | ni podatkov | −1,8 | ni podatkov |

Strukturni primarni saldo(1) | 0,2 | 0,1 | ni podatkov | 0,3 | ni podatkov | 0,6 | ni podatkov |

Bruto javni dolg | 42,0 | 42,4 | 42,4 | 43,1 | 43,1 | 42,7 | 42,7 |

Pm Realna rast BDP (%) | 3,5 | 5,2 | 5,2 | 4,7 | 4,6 | 4,8 | 4,8 |

Pm Proizvodna vrzel | −0,3 | 0,4 | ni podatkov | 0,3 | ni podatkov | 0,1 | ni podatkov |

(1) Ciklično prilagojeni neto saldo brez enkratnih in drugih začasnih ukrepov (nič v primeru Poljske). (2) Stroški pokojninske reforme se merijo kot razlika med (i) javnofinančnim primanjkljajem, ki se izračuna v skladu s pravili ESR95 in odločitvijo Eurostata z dne 2. marca 2004, ter (ii) alternativnim javnofinančnim primanjkljajem, ki se izračuna tako, da so preostali sistemi pokojninskega zavarovanja razvrščeni v državni sektor. (3) Predpostavka nespremenjene politike. Viri: napoved služb Komisije iz jeseni 2006 (COM) in proračun Ministrstva za finance za leto 2007 (MF). |

5. Sklepi

Glede na zgoraj navedeno oceno lahko sklepamo naslednje:

- Ciljni primanjkljaj za leto 2007 (1,7 % BDP brez stroškov pokojninske reforme) je višji od tistega, ki ga je julija 2004 potrdil Svet (1,5 % BDP) v skladu s proračunskimi rezultati, ki so bili v letih od 2004 do 2006 veliko boljši od pričakovanih.

- Napoved služb Komisije iz jeseni 2006 predvideva, da bo v letu 2007 primanjkljaj 2,0 % BDP, tj. 0,3 % BDP več, kot predvidevajo poljski organi.

- Leta 2007 se bo izteklo prehodno obdobje za izvajanje odločitve Eurostata z dne 2. marca 2004 o razvrstitvi sistemov pokojninskega zavarovanja in financirani pokojninski skladi z določenimi prispevki ne bodo razvrščeni na področje javnih financ. Zato bodo poljski primanjkljaji popravljeni navzgor. Ciljni primanjkljaj 1,7 % BDP v letu 2007 (brez stroškov pokojninske reforme) se spremeni v približno 3,7 % BDP (s stroški pokojninske reforme). V skladu z napovedjo služb Komisije iz jeseni 2006 bi javnofinančni primanjkljaj dosegel 4 % BDP (s stroški pokojninske reforme).

- Ob upoštevanju tveganja rezultata primanjkljaja v letu 2007, ki je višji od predvidenega, kot je opredeljeno v napovedi služb Komisije iz jeseni 2006, je ta precej večji od referenčne vrednosti primanjkljaja 3 % BDP in ne more veljati za skladnega s priporočili Sveta za zmanjšanje čezmernega primanjkljaja do leta 2007.

V skladu s temi ugotovitvami Komisija meni, da kljub izboljšanemu fiskalnemu položaju na Poljskem, ukrepi poljskih oblasti, sprejeti na podlagi priporočila Sveta iz julija 2004 v skladu s členom 104(7) Pogodbe, niso primerni za zmanjšanje čezmernega primanjkljaja do leta 2007 in priporoča, da Svet ustrezno odloči v skladu s členom 104(8) Pogodbe[10].

Ciljni javnofinančni saldo in njegov rezultat ter stroški pokojninske reforme (v % BDP)

2004 | 2005 | 2006 | 2007 | 2008 |

KP maj 2004 | brez SPR | –5,7 | –4,2 | –3,3 | –1,5 | ni podatkov |

predvideni SPR | 1,6 | 1,6 | 1,6 | 1,6 | ni podatkov |

s SPR* | –7,3 | –5,8 | –4,9 | –3,1 | ni podatkov |

KP november 2004 | brez SPR | –5,4 | –3,9 | –3,2 | –2,2 | ni podatkov |

predvideni SPR | 1,5 | 1,5 | 1,5 | 1,5 | ni podatkov |

s SPR* | –6,9 | –5,4 | –4,7 | –3,7 | ni podatkov |

KP januar 2006 | brez SPR | –3,8 | –2,9 | –2,6 | –2,2 | –1,9 |

predvideni SPR | 1,8 | 1,8 | 2,0 | 1,9 | 1,8 |

s SPR* | –5,6 | –4,7 | –4,6 | –4,1 | –3,7 |

PO oktober 2006 | brez SPR | –3,9 | –2,5 | –2,1 | –1,7 | –1,2 |

in predlog proračuna za leto 2007 | predvideni SPR | 1,8 | 1,9 | 2,0 | 2,0 | 2,1 |

s SPR* | –5,7 | –4,4 | –4,1 | –3,7 | –3,3 |

SPR = stroški pokojninske reforme; KP = konvergenčni program; PO = proračunsko obvestilo * Opredelitev javnofinančnega salda, ki se uporablja od pomladi 2007. |

Priporočilo

SKLEP SVETA

o ugotovitvi v skladu s členom 104(8) Pogodbe o ustanovitvi Evropske skupnosti, da so ukrepi, ki jih je Poljska sprejela na podlagi priporočila Sveta v skladu s členom 104(7) Pogodbe, neprimerni

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 104(8) Pogodbe,

ob upoštevanju priporočila Komisije,

ob upoštevanju naslednjega:

1. Države članice morajo v skladu s členom 104 Pogodbe preprečiti čezmerni javnofinančni primanjkljaj.

2. Pakt za stabilnost in rast temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki pospešuje ustvarjanje delovnih mest. Pakt za stabilnost in rast vključuje Uredbo Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem[11], ki je bila sprejeta, da se zagotovi takojšnja uvedba ukrepov za zmanjšanje čezmernega javnofinančnega primanjkljaja.

3. Resolucija z zasedanja Evropskega sveta v Amsterdamu 17. junija 1997[12] slovesno poziva vse podpisnice, in sicer države članice, Svet in Komisijo, da Pogodbo ter Pakt za stabilnost in rast izvajajo dosledno in pravočasno.

4. V odločitvi Eurostata z dne 2. marca 2004 o sektorski razvrstitvi sistemov pokojninskega zavarovanja[13] je bilo ugotovljeno, da financirani pokojninski načrti z določenimi prispevki ne sodijo med sheme socialne varnosti. Ti sistemi zato ne štejejo kot del javnih financ. To je bila okvirna odločitev, ki je pred izvajanjem zahtevala dvostranske razprave z državami članicami. V okviru teh razprav je Eurostat potrdil, da „ nekatere države članice morda potrebujejo prehodno obdobje za izvajanje odločitve in preprečevanje motenj pri izvajanjuproračunske politike “[14]. To prehodno obdobje, ki ga je omogočil Eurostat, se bo izteklo s prvim proračunskim obvestilom v letu 2007, načrtovanim do 1. aprila 2007. Poljska se je odločila, da izkoristi to prehodno obdobje. Zato so bili socialni prispevki in drugi prihodki (in nastali izdatki), zbrani s financiranimi pokojninskimi načrti z določenimi prispevki, evidentirani kot javni prihodki (in izdatki), zaradi česar je bila višina primanjkljaja in dolga manjša kot sicer.

5. Odločba Sveta 2005/183/ES[15] z dne 5. julija 2004 v skladu s členom 104(6) Pogodbe določa, da čezmerni primanjkljaj na Poljskem obstaja.

6. Svet je v skladu s členom 104(7) Pogodbe in členom 3(4) Uredbe (ES) št. 1467/97 z dne 5. julija 2004 sprejel tudi priporočilo poljskim organom, da čim prej končajo sedanje stanje čezmernega primanjkljaja in v okviru srednjeročnega obdobja ukrepajo na verodostojen in trajnosten način z namenom doseči cilj zmanjšanja primanjkljaja pod 3 % BDP v letu 2007, v skladu s potjo za zmanjšanje primanjkljaja, kakor je navedeno v konvergenčnem programu, ki je bil maja 2004 predložen s strani organov in potrjen v mnenju Sveta z dne 5. julija 2004, z naslednjimi letnimi cilji: 5,7 % BDP v letu 2004, 4,2 % BDP v letu 2005, 3,3 % BDP v letu 2006 in 1,5 % BDP v letu 2007. Svet je za sprejetje učinkovitih ukrepov za izvedbo „ukrepov, ki so bili predvideni za dosego ciljnega primanjkljaja za leto 2005“, določil rok 5. november 2004.

7. Pot za zmanjšanje primanjkljaja, ki jo je Svet potrdil 5. julija 2004, ne vključuje stroškov pokojninske reforme, ki jo je Poljska izvedla leta 1999. Okoli 20 % prihodkov iz pokojninskih prispevkov je bilo preusmerjenih iz sistema sprotnega prispevnega kritja v pokojninske načrte z določenimi prispevki, ki so financirani v celoti. Ob sprejetju priporočila v skladu s členom 104(7) Pogodbe je Svet izrecno upošteval, da bo treba ciljne primanjkljaje popraviti navzgor, s predvidenimi letnimi stroški poljske pokojninske reforme v višini približno 1,5 % BDP. Glede na to in tudi glede na prevladujoča negativna tveganja, povezana s strategijo konsolidacije proračuna, je Svet v mnenju o konvergenčnem programu iz maja 2004 poudaril, da „proračunska usmeritev iz programa morda ne bo zadostna za zmanjšanje primanjkljaja pod prag 3 % BDP v obdobju trajanja programa“ [tj. do leta 2007].

8. Po izteku roka 5. novembra 2004 iz priporočila Sveta v skladu s členom 104(7) Pogodbe je Komisija v sporočilu Svetu z dne 14. decembra 2004 ugotovila, da v skladu s postopkom v zvezi s čezmernim primanjkljajem za Poljsko niso potrebni dodatni ukrepi, ker je poljska vlada sprejela učinkovite ukrepe za izvedbo ukrepov, ki so bili predvideni za dosego ciljnega primanjkljaja za leto 2005[16].

9. Svet je 17. februarja 2005 dal mnenje o posodobitvi konvergenčnega programa Poljske iz novembra 2004. S posodobitvijo je bil ciljni primanjkljaj za leto 2007 popravljen navzgor na 2,2 % BDP v letu 2007 (z 1,5 % BDP iz konvergenčnega programa iz maja 2004), tj. približno 3,7 % BDP z vključenimi stroški pokojninske reforme. Ciljni primanjkljaj je bil popravljen navzgor kljub stalni močni rasti (v programu predvideno povprečno za več kot 5 % na leto), medtem ko so bili rezultati/napovedi primanjkljaja za leta 2004 do 2006 vsi znižani. Svet je omenil tveganje zapoznelega ali nepopolnega izvajanja ukrepov fiskalnega prilagajanja. Glede na negativna tveganja, povezana s strategijo konsolidacije proračuna, je Svet med drugim pozval Poljsko, da okrepi fiskalno prilagajanje po letu 2005 in zmanjša ciljni primanjkljaj za leto 2007. Dejansko se je izvajalo le malo ukrepov. Fiskalni učinek za leto 2005 pa je bil z 2,5 % BDP vendarle boljši, kot se je pričakovalo.

10. Svet je 14. marca 2006 sprejel mnenje o posodobitvi konvergenčnega programa Poljske iz januarja 2006. Cilj posodobitve je bilo postopno zmanjšanje javnofinančnega primanjkljaja (v letih 2006 do 2008 povprečno za približno 0,3 % BDP letno), da se izpolnijo proračunska konvergenčna merila do konca legislature (tj. do konca leta 2009). Medtem ko so bili rezultati in napovedi primanjkljaja za leta od 2004 do 2006 ponovno popravljeni navzdol, je program potrdil tudi ciljni primanjkljaj v letu 2007 v višini 2,2 % BDP (brez stroškov pokojninske reforme). Zaradi popravka stroškov pokojninske reforme navzgor je bil ciljni primanjkljaj v letu 2007 skupaj s temi stroški za 0,4 odstotne točke BDP višji kot pri prejšnji posodobitvi (4,1 % BDP v primerjavi s 3,7 % BDP). Svet je opozoril na različna tveganja, povezana s strategijo konsolidacije proračuna, kot so precej ugodna predvidevanja rasti v zadnjem letu programskega obdobja (v letu 2008), precej optimistična predvidevanja glede davčne elastičnosti in možne težave z nadzorom izdatkov zaradi pritiskov v zvezi s porabo na področju sociale. Svet je ugotovil, da „ konvergenčni program napoveduje napredek, vendar ne učinkovitega zmanjšanja čezmernega primanjkljaja v letu 2007 (…)“. Razen tega je Svet navedel, da je bilo glede prilagoditve strukturnega salda (tj. ciklično prilagojeni neto saldo brez enkratnih in drugih začasnih ukrepov, ki so ga izračunale službe Komisije na podlagi podatkov iz programa v skladu z dogovorjeno metodologijo) načrtovano, da se bo ta v programskem obdobju povprečno izboljšal za 0,25 % BDP na leto.

11. Predlog proračuna za leto 2007, sprejet 27. septembra 2006, predvideva primanjkljaj 2,1 % BDP v letu 2006 (brez stroškov pokojninske reforme), v primerjavi s ciljnim primanjkljajem 2,6 % BDP iz posodobitve konvergenčnega programa iz januarja 2006 (in 3,3 % BDP, na katerem temelji priporočilo Sveta iz julija 2004 v skladu s členom 104(7) Pogodbe). Boljši rezultat izraža višje prihodke (zlasti dohodnino) zaradi rasti, ki je bila močnejša od napovedane, kot tudi večje rasti odhodkov, zlasti javnih naložb, ki so bile manjše od načrtovanih. Predlog proračuna za leto 2007 prikazuje naslednje ciljne primanjkljaje v naslednjih letih: 1,7 % v letu 2007, 1,2 % v letu 2008 in 0,5 % v letu 2009.

12. Na podlagi ocene nedavnih ukrepov, ki jih je sprejela Poljska za zmanjšanje čezmernega primanjkljaja do leta 2007 na podlagi priporočila Sveta v skladu s členom 104(7) Pogodbe, se sklene naslednje:

13. Popravljeni ciljni primanjkljaj za leto 2007 1,7 % BDP (brez stroškov pokojninske reforme) v predlogu proračuna za leto 2007 je višji od cilja 1,5 % BDP, ki je bil potrjen v priporočilu Sveta za zmanjšanje čezmernega primanjkljaja z dne 5. julija 2004. Primanjkljaj v letu 2007 je bil popravljen na podlagi veliko nižjih rezultatov primanjkljaja v obdobju 2004–2006, kot je bilo predvideno v priporočilu.

14. Prehodno obdobje za izvajanje odločitve Eurostata z dne 2. marca 2004 o razvrstitvi financiranih sistemov pokojninskega zavarovanja se bo izteklo s prvim obvestilom v letu 2007, načrtovanim do 1. aprila. Z vključitvijo stroškov pokojninske reforme je ciljni primanjkljaj v letu 2007 približno 3,7 % BDP.

15. V napovedi služb Komisije iz jeseni 2006 je primanjkljaj za leto 2007 za 3 % BDP višji, kot so predvidevali poljski organi. Pričakuje se, da bodo zlasti prihodki od neposrednih davkov nižji kot so načrtovali organi, medtem ko bodo socialni odhodki in javne naložbe verjetno višje.

16. Iz tega lahko sklepamo, da bo primanjkljaj za leto 2007 znatno višji od 3 % BDP referenčne vrednosti primanjkljaja, kar ni v skladu s priporočili Sveta za zmanjšanje čezmernega primanjkljaja do leta 2007.

V skladu z Resolucijo o Paktu za stabilnost in rast z zasedanja Evropskega sveta v Amsterdamu se je Poljska strinjala z objavo priporočila Sveta z dne 5. julija 2004[17].

SPREJEL NASLEDNJO ODLOČBO:

Člen 1

Ukrepi, ki jih je sprejela Poljska na podlagi priporočila Sveta z dne 5. julija 2004 v skladu s členom 104(7) Pogodbe, so neprimerni za zmanjšanje čezmernega primanjkljaja v roku, ki ga določa Priporočilo.

Člen 2

Ta sklep je naslovljen na Republiko Poljsko.

V Bruslju,

Za Svet

Predsednik

[1] UL L 209, 2.8.1997, str. 6, Uredba, kakor je bila spremenjena z Uredbo (ES) št. 1056/2005, UL L 174, 7.7.2005, str. 5).

[2] Gospodarska napoved Komisije iz pomladi 2004 je upoštevala podatke, ki jih je Poljska predložila marca 2004.

[3] Medtem je bila višina primanjkljaja za leto 2003 popravljena v skladu z običajnimi postopki. Zdaj znaša 4,7 % BDP.

[4] Glej http://ec.europa.eu/economy_finance/about/activities/sgp/edp/edppl_en.htm.

[5] UL C 320, 24.12.2004, str. 15.

[6] Glej http://register.consilium.eu.int/pdf/en/04/st11/st11220.en04.pdf.

[7] Glej sporočili za javnost Eurostat št.°30/2004 z dne 2. marca 2004 in št.°117/2004 z dne 23. septembra 2004 ter poglavje I.1.3 Priročnika Eurostat o javnofinančnem primanjkljaju in dolgu – Razvrstitev financiranih sistemov pokojninskega zavarovanja in vpliv na javne finance, ki so na voljo na internetni strani: http://epp.eurostat.ec.europa.eu/cache/ITY_OFFPUB/KS-BE-04-002/EN/KS-BE-04-002-EN.PDF.

[8] Sporočilo Komisije Svetu: Ukrepi, ki so jih sprejele Češka, Ciper, Malta, Poljska in Slovaška na podlagi priporočila Sveta v skladu s postopkom v zvezi s čezmernim primanjkljajem, SEC(2004) 1630.

[9] UL C 136, 3.6.2005, str. 23.

[10] Člen 104(8) navaja, da lahko Svet, če ugotovi, da so bili ukrepi, sprejeti na podlagi svojega priporočila v skladu s členom 104(7), neprimerni, to priporočilo objavi. Vendar se je Poljska v skladu z Resolucijo Evropskega sveta o Paktu za stabilnost in rast (UL C 236, 2.8.1997, str. 1) že julija 2004 strinjala z objavo priporočila (glej http://register.consilium.eu.int/pdf/en/04/st11/st11220.en04.pdf).

[11] UL L 209, 2.8.1997, str. 6, kakor je bila spremenjena z Uredbo (ES) št. 1056/2005 (UL L 174, 7.7.2005, str. 5).

[12] UL C 236, 2.8.1997, str. 1.

[13] Sporočili za javnost Eurostat št.°30/2004 z dne 2. marca 2004 in št.°117/2004 z dne 23. septembra 2004 ter poglavje I.1.3 Priročnika Eurostat o javnofinančnem primanjkljaju in dolgu – Razvrstitev financiranih sistemov pokojninskega zavarovanja in vpliv na javne finance, ki so na voljo na internetni strani: http://epp.eurostat.ec.europa.eu/cache/ITY_OFFPUB/KS-BE-04-002/EN/KS-BE-04-002-EN.PDF.

[14] Prav tam.

[15] UL L 62, 9.3.2005, str.18.

[16] Sporočilo Komisije Svetu: Ukrepi, ki so jih sprejele Češka, Ciper, Malta, Poljska in Slovaška na podlagi priporočila Sveta v skladu s postopkom v zvezi s čezmernim primanjkljajem, SEC(2004) 1630.

[17] Glej http://register.consilium.eu.int/pdf/en/04/st11/st11220.en04.pdf.